สุดช็อก! ”ไลอ้อนแอร์” ดิ่งทะเลอินโดนีเซีย 188 ชีวิต ยังไม่ทราบชะตากรรม
สุดช็อก! ”ไลอ้อนแอร์” ดิ่งทะเลอินโดนีเซีย 188 ชีวิต ยังไม่ทราบชะตากรรม
29 ต.ค. 2561

สำนักข่าวต่างประเทศรายงานว่า เครื่องบินโดยสารโบอิ้ง 737 เที่ยวบินที่ JT 610 ของสายการบินไลอ้อนแอร์ สายการบินสัญชาติอินโดนีเซีย เส้นทางกรุงจาการ์ตา ไปยังเมืองปังกัล ปินัง บนเกาะบังกา เบลิตุง ได้ประสบอุบัติเหตุตกลงสู่ทะเลนอกชายฝั่งเกาะสุมาตรา
โดยเหตุการณ์ดังกล่าว เกิดขึ้นเพียง 13 นาที หลังจากเครื่องบินทะยานขึ้นสู่ท้องฟ้าจากสนามบินในกรุงจาการ์ตา ซึ่งก่อนหน้าที่จะเกิดเหตุสลดขึ้น นักบินมีการติดต่อกลับมาที่หอบังคับการบินเพื่อขอวกกลับมาที่สนามบิน แต่เครื่องบินได้หายไปจากจอเรดาร์ และหอบังคับการบินขาดการติดต่อจากเครื่องบินลำดังกล่าว
ด้านนายยูซุฟ ลาติฟ โฆษกสำนักงานค้นหาและช่วยเหลือของอินโดนีเซีย ระบุว่า เที่ยวบินเจที 610 ลำดังกล่าว บรรทุกผู้โดยสารและลูกเรือรวมทั้งสิ้น 188 คน เป็นเด็ก 1 คน และทารกอีก 2 คน เดินทางออกจากสนามบินจาการ์ตาเมื่อเวลา 06.20 น. และมีกำหนดถึงปลายทางที่เมืองปัลกัง ปีนังในเวลา 07.20 น. ตามเวลาท้องถิ่น ก่อนที่เวลาประมาณ 06.33 น. เครื่องบินได้ขาดการติดต่อกับหอบังคับการ ซึ่งต่อมามีรายงานว่าเครื่องบินลำตัวกล่าวประสบเหตุตกลงสู่ทะเล
ขณะที่นายสุโปโต ปูร์โว นูโกรโฮ โฆษกสำนักงานบรรเทาภัยพิบัติของอินโดนีเซียอ้างอิงข้อมูลจากเจ้าหน้าที่ท่าเรือเขตตันจุง ปริโอะก์ ระบุว่า เรือโยงลำหนึ่งพบเศษซากชิ้นส่วนของเครื่องบินลอยอยู่กลางทะเล เมื่อทำการตรวจสอบพบสัมภาระหลายชนิด อาทิ โทรศัพท์มือถือ และกระเป๋า โดยบริเวณจุดเกิดเหตุพบคราบน้ำมันและชิ้นส่วนข้าวของกระจัดกระจายอยู่เหนือผิวน้ำโดยรอบ
สำหรับสายการบินไลอ้อนแอร์ เป็นสายการบินราคาประหยัดซึ่งประสบปัญหาด้านความปลอดภัยอย่างต่อเนื่องในช่วงหลายปีที่ผ่านมา โดยเมื่อปี 2560 ไลอ้อนแอร์ชนกับเครื่องบินของสายการบินวิงก์สแอร์ขณะลงจอดที่สนามบินกูวาลานามูบนเกาะสุมาตรา แต่โชคดีไม่มีผู้บาดเจ็บหรือเสียชีวิต ในปี 2559 เครื่องบินไลอ้อนแอร์ 2 ลำชนกันเองที่สนามบินนานชาติซูการ์โน-ฮัตตา และ 3 ปีก่อนหน้านั้น นักบินไลอ้อนแอร์ควบคุมเครื่องผิดพลาดจนเครื่องตกกระแทกทะเลบริเวณเกาะบาหลี มีผู้โดยสารบาดเจ็บจำนวนมาก